Надежда Захариева
Не се лъжи…

chitanka.info

Не се лъжи, че ме познаваш.

Не съм това, не съм това,

пред теб което се явява

със жестове и със слова.

От най-различни интереси

човекът — мъж или жена —

на някого да се хареса

държи на всякаква цена.

И аз — на теб. Но ме тормози

подробност дребничка на вид:

не се ли блъскам не за онзи,

същинския, във тебе скрит?

На теб не ти ли липсва също

да бъдеш истински — кураж?

Не сме ли всички ние всъщност

не живи хора, а — мираж?

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.